b'\n_START_ARTICLE_\nAvtocesta A5\n_START_SECTION_\nZgodovina\n_START_PARAGRAPH_\nV letih 2002 \xe2\x80\x93 2003 je bilo zgrajenih 11,2\xc2\xa0km avtoceste med Vu\xc4\x8djo vasjo in Beltinci mimo Murske Sobote, na katerem sta bila zgrajena tudi najdalj\xc5\xa1a slovenska cestna mostova preko reke Mure, dol\xc5\xbeine 833 m oziroma 837 m. Ta odsek je prakti\xc4\x8dno predstavljal obvoz mimo Murske sobote ter re\xc5\xa1il potek skozi strnejna naselja Radencev, Petanjcev in drugih, kjer je bil predvsem tovorni promet zelo mote\xc4\x8d, pa tudi za prometno varnost ob tedaj glavni cesti ni bilo poskrbljeno._NEWLINE_Z vstopom Slovenije v Schengenski prostor meseca maja leta 2004 se je predvsem tranzitni tovorni promet drasti\xc4\x8dno pove\xc4\x8dal, zato se je nadaljnja izgradnja avtoceste za\xc4\x8dela v letu 2006 pospe\xc5\xa1eno odvijati. Konec maja 2008 je bil dograjen naslednji 7,8 km dolg gradbeni odsek Maribor-Lenart, v avgustu 2008 pa je promet stekel \xc5\xa1e po novem 31,1 km dolgem gradbenem odseku Beltinci - Pince. Zadnji gradbeni odsek, Lenart - Vu\xc4\x8dja vas, je bil predan prometu 30. oktobra 2008.\n_START_SECTION_\nZna\xc4\x8dilnosti\n_START_PARAGRAPH_\nAvtocesta A5 je zgrajena v za\xc4\x8detnem delu od Dragu\xc4\x8dove do Mo\xc4\x8dne v normalnem pre\xc4\x8dnem profilu kot \xc5\xa1tiripasovna z lo\xc4\x8dilnim pasom in z odstavnimi pasovi, preostali del pa le z odstavnimi ni\xc5\xa1ami, ki so na razdalji od 500 do 800 m. Od razcepa Dragu\xc4\x8dova dalje poteka po Pesni\xc5\xa1ki dolini in dolini Partinjskega potoka. V nadaljevanju poteka skozi gozd in kmetijske povr\xc5\xa1ine, obide jezero Radehova, pre\xc4\x8dka ve\xc4\x8d melioracijskih jarkov in potok Velko, obide tudi naselje Lenart. Pri Spodnji Senarski pre\xc4\x8dka dolino Drvanje ter te\xc4\x8de vzporedno z regionalno cesto, ko se pri priklju\xc4\x8dku Cerkvenjak obrne proti vhodu pod grebenom Cenkove, ki ga pre\xc4\x8dka delno s pokritim vkopom delno s predorom. Izhod iz predora se nahaja v dolini Cogetinskega potoka. V nadaljevanju poteka avtocesta severno od Grabono\xc5\xa1kega vrha, skozi gozdnato obmo\xc4\x8dje Kamen\xc5\xa1\xc4\x8daka preide v dolino \xc5\xa0\xc4\x8davnice. Po pre\xc4\x8dkanju doline se usmeri na jugovzhod, te\xc4\x8de preko gri\xc4\x8devnatega predela Kupetincev, se v Zasadih zopet obrne proti severovzhodu in se izte\xc4\x8de pri Vu\xc4\x8dji vasi v dolino Mure. V gradbenem smislu je bil to najzahtevnej\xc5\xa1i odsek prekmurske avtoceste. Kot obvoznica Murske Sobote pre\xc4\x8dka reko Muro, Ledavo, \xc5\xbeelezni\xc5\xa1ko progo proti Hodo\xc5\xa1u in regionalno cesto pre\xc4\x8dka pri Lipovcih. Tukaj se usmeri proti jugovzhodu, zaobide Gan\xc4\x8dane, pre\xc4\x8dka vodovarstveno obmo\xc4\x8dje Hra\xc5\xa1\xc4\x8dica, mimo Turni\xc5\xa1\xc4\x8da, ponovno pre\xc4\x8dka Ledavo ter se skozi \xc4\x8crni Log pri Banuti obrne proti jugu in Lendavi ter Pincam, kjer se na mad\xc5\xbearski meji tudi kon\xc4\x8da._NEWLINE_Na avtocesti A5 sta dva razcepa: Dragu\xc4\x8dova, v navezavi na avtocesto A1, ter Dolga vas, kjer se od avtoceste odcepi 3,5\xc2\xa0km dolg odsek hitre ceste H7 proti opu\xc5\xa1\xc4\x8denemu mejnemu prehodu Dolga vas na meji z Mad\xc5\xbearsko. Avtocesta ima 12 priklju\xc4\x8dkov, in sicer: Pernica, Lenart, Sv. Trojica, Cerkvenjak, Sv. Jurij ob \xc5\xa0\xc4\x8davnici, Vu\xc4\x8dja vas, Murska Sobota, Lipovci, Gan\xc4\x8dani, Turni\xc5\xa1\xc4\x8de, Lendava in Pince._NEWLINE_Cestninska postaja Dragotinci je \xc5\xbee narejena po uvedbi vinjet in ima zato prost prehod na avtocesti za osebna vozila in posebne steze za cestninjenje.\n_START_SECTION_\nDrugi premostitveni objekti\n_START_PARAGRAPH_\nNa avtocesti A5 je \xc5\xa1e: 39 mostov, 38 nadvozov, 34 podvozov._NEWLINE_Na avtocesti je bila posebna pozornost posve\xc4\x8dena za\xc5\xa1\xc4\x8diti dvo\xc5\xbeivk tako s posebnimi ograjami kot zgrajeni prehodi pod avtocesto, kot tudi prehajanju \xc5\xbeivali za kar je bilo zgrajenih 5 premostitvenih objektov v funkciji ekodukta.\n_START_SECTION_\nOporne konstrukcije\n_START_PARAGRAPH_\nNa odsekih s slabimi geotehni\xc4\x8dnimi razmerami je bilo zgrajenih 20 opornih konstrukcij, med njimi kar 15 pilotnih sten.\n_START_SECTION_\nVarstvo okolja\n_START_PARAGRAPH_\nAvtocesta A5 v precej\xc5\xa1njem delu poteka po ob\xc4\x8dutljivem naravnem okolju, zato je bilo potrebno za za\xc5\xa1\xc4\x8dito habitatov \xc5\xa1e posebej poskrbeti. Zgrajeno je bilo ve\xc4\x8d nadomestnih habitatov, \xc5\xa1tevilni prehodi za dvo\xc5\xbeivke in ekodukti za prehajanje visoke divjadi. V bli\xc5\xbeini naseljenih obmo\xc4\x8dij so zgrajene protihrupne ograje.\n_START_SECTION_\nOskrbne postaje in po\xc4\x8divali\xc5\xa1\xc4\x8da\n_START_PARAGRAPH_\nNa avtocesti A5 so zgrajeni \xc5\xa1tirje oskrbni centri v Svetem Juriju ob \xc5\xa0\xc4\x8davnici (Grabono\xc5\xa1) in v Murski Soboti ter \xc5\xa1est po\xc4\x8divali\xc5\xa1\xc4\x8d z bencinsko \xc4\x8drpalko, parkiri\xc5\xa1\xc4\x8dem in manj\xc5\xa1im bifejem: Lormanje, Dolinsko, Pince.'